डिफेन्डिङ च्याम्पियन विराटनगर वारियर्सबीच लिग चरणबाटै बाहिरियो, चितवन प्लेअफमा
साविक विजेता विराटनगर वारियर्स टीभीएस एभरेष्ट प्रिमियर लिग (ईपीएल) क्रिकेटको लिग चरणबाटै बाहिरिएको छ । 
काठमाडौँ — साविक विजेता विराटनगर वारियर्स टीभीएस एभरेष्ट प्रिमियर लिग (ईपीएल) क्रिकेटको लिग चरणबाटै बाहिरिएको छ । समूहको अन्तिम खेलमा काठमाडौं किंग्स-११ सँग ५ विकेटले पराजित भएसँगै विराटनगर बाहिरिएको छ । समान चार अंक भए पनि रनरेटमा विराटनगरभन्दा अगाडि रहँदै चितवन टाइगर्स प्रतियोगिताको प्लेअफमा प्रवेश गरेको छ । विजयी टोली काठमाडौंले भने क्वालिफायर्समा ललितपुर प्याट्रियट्ससँग फाइनल प्रवेशका लागि खेल्नेछ । भैरहवा ग्ल्याडिएटर्स र चितवन टाइगर्सबीच इलिमिनेटर खेल हुनेछ । १ सय १ रनको लक्ष्य काठमाडौंले १७ ओभर ५ बलमा ५ विकेट गुमाउँदै पुरा गर्‍यो । काठमाडौंलाई १८ ओभरसम्म रोक्न सकेको भए विराटनगर प्लेअफमा पुग्ने थियो । सुरुआत राम्रो गर्न नसके पनि काठमाडौंका लागि केबिन ओ'ब्राइन र प्रदीप साहुले पाँचौं विकेटका लागि ५८ रनको अविजित साझेदारी गरेपछि काठमाडौंले सहज जित निकालेको हो । ओ'ब्राइनले ४३ बलमा अविजित ४५ तथा प्रदीपले २३ बलमा अविजित २१ रन बनाए । त्यस्तै ओपनर अमित श्रेष्ठले १४ र सागर पुनले १० रन बनाएका थिए । विराटनगरका पारस खड्का र रोयल्फ भान डर मार्वीले २/२ विकेट लिए । त्रिवि क्रिकेट मैदानमा यसअघि टस हारेर ब्याटिङ गरेको विराटनगरले १७.५ ओभरमा सबै विकेट गुमाउँदै १ सय रन बनाएको थियो । विराटनगरका ४ खेलाडीले मात्र दोहोरो अंकको रन छुन सके । ओपनर कप्तान पारस खड्काले १६ बलमा २१, बाबर हायतले १२ बलमा ११, सुमित महर्जनले २३ बलमा २५ र हरिबहादुर चौहानले २३ बलमा २२ रन बनाए । विराटनगरलाई सस्तैमा समेट्नका लागि काठमाडौंका सबै बलरले विकेट लिए । ओ'ब्राइनले ३ विकेट लिए । कप्तान रोहन मुस्तफा, प्रदीप साहु र विक्रम भुसालले २/२विकेट लिए । जितेन्द्र मुखियाले १ विकेट लिए ।काठमाडौं टिमः रोहन मुस्तफा (कप्तान), जितेन्द्रकुमार मुखिया, सागर पुन, नरेश बुढाएर, अमित श्रेष्ठ, राजु रिजाल, सिद्धान्त लोहनी, विक्रम कुमार भुसाल, अमरसिंह राउटेला, केविन ओब्राइन र प्रदीप साहूविराटनगर टिमः पारस खड्का (कप्तान), करण केसी, सुमित महर्जन, पुष्प थापा, अनिलकुमार साह, आशिफ शेख, हरिबहादुर चौहान, रोविन क्षेत्री, पाउन भान मिकेरेन, रोएल्फ भान डर मार्वी र बाबर हायत